**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՀՈՒՆԻՍԻ 10-Ի N 945-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**Իրավական ակտի անհրաժեշտությունը (նպատակը)**

**Սույն Նախագծի ընդունումն** պայմանավորված է այն հանգամանքով, որ Էլեկտրոնային առողջապահության տեղեկատվական միասնական համակարգի օպերատոր հիմնադրելու եղանակով որոշակի ծրագրային փաթեթ, շարժական գույք և այդ տեղեկատվական համակարգի սպասարկման իրավունքներ փոխանցելու կոնցեսիայի պայմանագրի (Կոնցեսիայի պայմանագիր) շրջանակում «Էլեկտրոնային առողջապահության ազգային օպերատոր» փակ բաժնետիրական ընկերության հետ (Օպերատոր) Կառավարության 2021 թվականի հունիսի 10-ի N945-Ա որոշմամբ գույքն անհատույց օգտագործման իրավունքով հանձնելու պայմանագիր կնքելու պահանջն դրվել է` հաշվի առնելով իրավական ակտի նկատմամբ ընդհանուր սկզբունքներն ու մոտեցումները: Սակայն պայմանագիր կնքելու անհրաժեշտություն չկա, քանի որ գույքի անհատույց իրավունքով վերջինիս հանձնումն արդեն իսկ նախատեսված է 2017 թվականի սեպտեմբերի 1-ին կնքված Կոնցեսիայի պայմանագրում, անհրաժեշտ է իրականացնել միայն գույքի հանձնման-ընդունման փաստաթղթային ձևակերպում:

**Ընթացիկ իրավիճակը և խնդիրները**

**Օպերատորը հրաժարվել է կնքել գույքի անհատույց օգտագործման իրավունքով հանձնելու մասին պայմանագիր, քանի որ ըստ վերջինիս դա կլինի նույն գույքի հանձնման կրկնակի պայմանագիր, թեպետ որոշման նախագիծը համաձայնեցման համար ուղարկվել էր նաև Օպերատորի համապատասխան աշխատակցին:**

**Կարգավորման նպատակը և բնույթը**

**Հաշվի առնելով այն, որ Կոնցեսիայի պայմանագրի Հոդված 2-ի 2.2 կետի 4-րդ պարբերությամբ և Հոդված 4-ով Կոնցենդենտը իրավասու է անհատույց օգտագործման իրավունքով Օպերատորին տրամադրելու գույք, ինչպես նաև կրկնությունից խուսափելու նպատակով մշակվել է ներկայացրած նախագիծը:**

**Նախագծի մշակման գործընթացում ներգրավված ինստիտուտները և անձինք**

Նախագծի մշակմանը մասնակցել են Առողջապահության նախարարության ֆինանսատնտեսագիտական վարչության աշխատակիցները:

**Իրավական ակտի կիրառման դեպքում ակնկալվող արդյունքը**

Իրավական ակտի ընդունմամբ կիրականացվի Կոնցեսիայի պայմանագրի շրջանակում լրացուցիչ անհրաժեշտ գույքի անհատույց իրավունքով հանձնումը Օպերատորին:

Նախագծի ընդունման կապակցությամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չի առաջանա:

Նախագծի ընդունման կապակցությամբ Հայաստանի Հանրապետության պետական բյուջեում կամ տեղական ինքնակառավարման մարմինների բյուջեներում փոփոխություններ չեն սպասվում: